Document ID: /fineweb-2-swissfilter-quality_10-filterrobots/filtered/01308.jsonl.gz/1434

Ish-ambasadori i Organizatës për Bashkëpunim dhe Siguri në Evropë (OSBE), William Walker, i cili po qëndron në Kosovë për 21-vjetorin e masakrës së Reçakut, ka deklaruar se gjenocidi ndaj popullit të fshatit Reçak nuk mund të mohohet nga askush, raporton Anadolu Agency (AA).
Në një konferencë të organizuar nga Republikanët e Kosovës (REK) me titull “Reçaku nuk është gënjeshtër”, Walker tha se “nuk jam këtu për të dëshmuar se Reçaku s’është gënjeshtër, ngase gjithë bota e di se aty janë vrarë 45 njerëz nga forcat serbe”.
Walker duke folur për deklaratën e presidentit serb, Aleksandar Vuçiç, i cili e quajti trillim të Walker-it Masakrën e Reçakut, tha se një deklarim i tillë i duket sikur po e dëgjon ish-presidentin serb, Sllobodan Millosheviç.
“Kur njerëzit më pyesin se cili është reagimi im ndaj deklaratës së presidentit Vuçiç, i cili më quajti gënjeshtar duke thënë se Reçaku nuk ka ndodhur, reagimi im është se ‘jam duke i dëgjuar fjalët e Sllobodan Millosheviçit, edhe një herë’. Reçaku ka ndodur, bota ka dëgjuar për të, ajo reagoi dhe tani kemi një shtet të ri të quajtur Republika e Kosovës”, tha Walker.
Ndërkaq, kryetari i REK-ut, Faton Kurti, tha se Vuçiçi duke e mohuar gjenocidin e Serbisë ndaj Kosovës, po rrezikon procesin e bisedimeve, duke punuar për të kundërtën e paqes në rajon.
“Nuk mund të ketë dialog mes dy vendeve tona nëse biseda bazohet tek mohimi. Vetëm duke kuptuar, pranuar dhe reflektuar mbi të kaluarën e errët, mund të shtrojmë rrugën për ndërtimin e së ardhmes. Nuk mund të ndërtohet një marrëdhënie reciproke me Serbinë derisa politikanët dhe partitë të cilat janë përgjegjëse të gjenocidit ndaj shqiptarëve, janë ende në pushtet”, tha Kurti.
Ndërkaq presidenti i Partisë Republikane në Serbi, Nikola Sanduloviç, shprehu ngushëllime për viktimat e Masakrës së Raçakut, duke thënë se në Serbi ka njerëz të nderuar të cilët nuk morën pjesë në të.
“Unë dua të flas për mizorinë që ju ndodhi. Unë kurrë nuk do t’ju kërkoj as si njeri dhe as si politikan të falni ose të harroni, sepse është e pamundur. Unë dua të bëj një hap drejt pajtimit për brezat që vijnë”, tha Sanduloviç.
Sanduloviç theksoi se “Serbia duhet të pranojë mëkatet e saj dhe t’i dënojë kriminelët të cilët i kanë bërë dëm”, duke shtuar se “Serbia dhe Kosova duhet të gjejnë një modul për paqe”.
Më 15 janar 1999, në fshatin Reçak të Shtimes, forcat policore-ushtarake, si dhe paramilitare serbe, vranë dhe masakruan 45 civil shqiptarë të paarmatosur, në mesin e të cilëve kishte edhe pleq, gra dhe fëmijë.
Të nesërmen, më 16 janar, Reçakun e vizitoi shefi i atëhershëm i misionit të OSBE-së, ambasadori William Wallker, për të parë nga afër se çfarë kishte ndodhur, duke deklaruar se “Nga ajo që pashë, ishte evidente se kemi të bëjmë me masakër dhe krim kundër njerëzimit”.
Gjykata në Prishtinë më 5 dhjetor të vitit 2019 ka dënuar me 2 vjet burgim ish-ministrin e Administrimit të Pushtetit Lokal nga radhët e serbëve në Qeverinë e Kosovës, Ivan Todosijeviq, për shkak se e quajti trillim masakrën e Reçakut. Pas këtij vendimi, në mbrojtje të Todosijeviqit ka dalë presidenti serb, Vuçiç i cili tha se “një gjë e tillë është e fabrikuar nga Walker”.